Up-112/02
Natisni
Opravilna št.:
Up-112/02
Datum odločitve:
17. 12. 2002
ECLI:
ECLI:SI:USRS:2002:Up.112.02
Akt:
Ustavna pritožba A. A. zoper odgovor Ministrstva za pravosodje št. 702-4/01 z dne 7. 2. 2002
Izrek:
Ustavna pritožba A. A. zoper odgovor Ministrstva za pravosodje št. 702-4/01 z dne 7. 2. 2002 se zavrže.
Evidenčni stavek:
Izpodbijani akt Ministrstva za pravosodje po svoji vsebini in obliki ni posamični akt, s katerim bi se odločalo o človekovih pravicah in temeljnih svoboščinah. Tudi predlog pritožnikov, naj Ustavno sodišče prepove nadaljnje kršitve ustavnih pravic, ki naj bi izhajale iz izpodbijanega akta, ne more biti predmet obravnavanja v postopku o ustavni pritožbi. Glede na pristojnosti Ustavnega sodišča, določene v 160. člen Ustave, Ustavno sodišče ni pristojno za odločanje o prepovedi dejanj, s katerimi naj bi se kršile ustavne pravice. Zato je Ustavno sodišče ustavno pritožbo zavrglo.
Geslo:
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
6. 3. 2002
Vrsta odločitve:
sklep
Vrsta rešitve:
zavrženje
Dokument:
US21984
Up-112/02 - 4
7. 1. 2003
SKLEP
Ustavno sodišče je v postopku za preizkus ustavne pritožbe A. A. na seji senata dne 17. decembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper odgovor Ministrstva za pravosodje št. 702-4/01 z dne 7. 2. 2002 se zavrže.
Obrazložitev
1. Pritožniki navajajo, da v javni obravnavi na Državnem zboru niso imeli možnosti, da bi obrazložili svoje predloge glede spremembe Ustave. Menijo, da je spreminjanje Ustave "javna zadeva", v kateri bi morali sodelovati vsi državljani, ne pa samo "peščica vladnih posameznikov". Iz izpodbijane listine naj bi bila razvidna dejanja, s katerimi so jim bile kršene ustavne pravice. Čeprav ne gre za odločbo ali sklep, zoper katerega bi bila možna ustavna pritožba, predlagajo, naj Ustavno sodišče prepove nadaljnje kršitve ustavnih pravic, ki pripadajo državljanom Republike Slovenije. Uveljavljajo kršitev 14. člena v zvezi s 22. členom Ustave, 39. in 44. člena Ustave.
2. Akt, ki ga pritožniki izpodbijajo, je odgovor Ministrstva za pravosodje na njihovo vlogo z dne 22. 12. 2001. V njem Ministrstvo za pravosodje pojasnjuje, da ni pristojno za tolmačenje Ustave, in da je bilo pritožnikom že obrazloženo z odgovorom z dne 11. 12. 2001, zakaj ne morejo sodelovati v strokovni komisiji za pripravo analize vzrokov za nastanek sodnih zaostankov.
3. V skladu s prvim odstavkom 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko ustavno pritožbo vloži, kdor meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena kakšna človekova pravica ali temeljna svoboščina.
Izpodbijani akt Ministrstva za pravosodje po svoji vsebini in obliki ni posamični akt, s katerim bi se odločalo o človekovih pravicah in temeljnih svoboščinah, kar ugotavljajo v ustavni pritožbi tudi pritožniki sami. Tudi predlog pritožnikov, naj Ustavno sodišče prepove nadaljnje kršitve ustavnih pravic, ki naj bi izhajale iz izpodbijanega akta, ne more biti predmet obravnavanja v postopku o ustavni pritožbi. Glede na pristojnosti Ustavnega sodišča, določene v 160. člen Ustave, Ustavno sodišče ni pristojno za odločanje o prepovedi dejanj, s katerimi naj bi se kršile ustavne pravice. Zato je Ustavno sodišče ustavno pritožbo zavrglo. Ker je Ustavno sodišče zavrglo ustavno pritožbo iz zgoraj navedenih razlogov, se ni spuščalo v ugotavljanje, ali so izpolnjene tudi druge procesne predpostavke.
4. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan